Kommissionens direktiv 2003/57/EF

af 17. juni 2003

om ændring af Europa-Parlamentets og Rådets direktiv 2002/32/EF om uønskede stoffer i foderstoffer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2002/32/EF af 7. maj 2002 om uønskede stoffer i foderstoffer(1), særlig artikel 8, stk. 1, og

ud fra følgende betragtninger:

(1) Ved Rådets direktiv 1999/29/EF af 22. april 1999 om uønskede stoffer og produkter i foderstoffer(2), som ændret ved direktiv 2001/102/EF(3), er der fastsat grænseværdier for dioxiner i en række fodermidler og foderstoffer.

(2) Direktiv 2002/32/EF ophæver og erstatter direktiv 1999/29/EF med virkning fra den 1. august 2003.

(3) Det er af overordentlig betydning for beskyttelsen af menneskers og dyrs sundhed, at de grænseværdier for dioxiner, der er fastsat ved direktiv 1999/29/EF, også er i kraft efter den 1. august 2003. Direktiv 2002/32/EF bør derfor ændres, så det omfatter de grænseværdier for dioxiner, der er fastsat ved direktiv 1999/29/EF.

(4) For at undgå uklarhed bør det anføres, at der ved "mineralstoffer" forstås fodermidler som omhandlet i bilaget til Rådets direktiv 96/25/EF af 29. april 1996 om omsætning og anvendelse af fodermidler(4), senest ændret ved Europa-Parlamentets og Rådets direktiv 2001/46/EF(5).

(5) For at bestemmelserne om dioxiner kan være klarere, bør de samles i én tekst. Direktiv 2002/32/EF bør derfor ændres, ved at der indsættes et bilag, der indeholder bestemmelserne i Kommissionens forordning (EF) nr. 2439/1999 af 17. november 1999 om godkendelsesbetingelser for tilsætningsstoffer, der tilhører gruppen "bindemidler, antiklumpningsmidler og koaguleringsmidler", i foderstoffer(6), ændret ved forordning (EF) nr. 739/2000(7), i hvilken der er fastsat en foreløbig grænseværdi i kaolinler og andre godkendte tilsætningsstoffer, der anvendes som bindemidler, antiklumpningsmidler og koaguleringsmidler. Da der ikke findes nogen eller kun utilstrækkelige overvågningsdata for calciumsulfatdihydrat, vermiculit, natrolitphonolit, syntetisk calciumaluminat og clinoptilolit af sedimentær oprindelse, der dokumenterer fravær af dioxinkontaminering eller kontaminering i et omfang, der ligger under bestemmelsesgrænsen, bør der for at beskytte dyrs og menneskers sundhed for disse tilsætningsstoffer fastsættes en grænseværdi for dioxiner som supplement til grænseværdien for dioxiner i kaolinler. Forordning (EF) nr. 2439/1999 kan derfor ophæves.

(6) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE DIREKTIV:

Artikel 1

Bilag I til direktiv 2002/32/EF ændres som angivet i bilaget til nærværende direktiv.

Artikel 2

1. Bortset fra bestemmelserne vedrørende litra c) og j) i produktlisten i skemaet i bilaget sætter medlemsstaterne de nødvendige love og administrative bestemmelser i kraft for at efterkomme dette direktiv senest den 31. juli 2003. De underretter straks Kommissionen herom. Medlemsstaterne anvender disse bestemmelser fra den 1. august 2003.

Hvad angår bestemmelserne vedrørende litra c) og j) i produktlisten i skemaet i bilaget sætter medlemsstaterne de nødvendige love og administrative bestemmelser i kraft for at efterkomme dette direktiv senest den 29. februar 2004. De underretter straks Kommissionen herom. Medlemsstaterne anvender disse bestemmelser fra den 1. marts 2004.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af direktivet.

Artikel 3

Forordning (EF) nr. 2439/1999 om godkendelsesbetingelser for tilsætningsstoffer, der tilhører gruppen "bindemidler, antiklumpningsmidler og koaguleringsmidler", i foderstoffer ophæves med virkning fra den 1. marts 2004.

Artikel 4

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 17. juni 2003.

På Kommissionens vegne

David Byrne

Medlem af Kommissionen

(1) EFT L 140 af 30.5.2002, s. 10.

(2) EFT L 115 af 4.5.1999, s. 32.

(3) EFT L 6 af 10.1.2002, s. 45.

(4) EFT L 125 af 23.5.1996, s. 35.

(5) EFT L 234 af 1.9.2001, s. 55.

(6) EFT L 297 af 18.11.1999, s. 8.

(7) EFT L 87 af 8.4.2000, s. 14.

BILAG

I bilag I til direktiv 2002/32/EF foretages følgende ændringer:

a) Punkt 27 i skemaet affattes således:

">TABELPOSITION>"

b) I slutningen af bilag I udgår fodnote 5, og følgende fodnoter indsættes:

"(5) Øvre koncentrationer: De øvre koncentrationer beregnes ud fra den antagelse, at alle værdier af de forskellige kongenere, som ligger under bestemmelsesgrænsen, er lig med bestemmelsesgrænsen.

(6) Disse grænseværdier tages første gang op til revision senest den 31. december 2004 på grundlag af nye oplysninger om forekomsten af dioxiner og dioxinlignende PCB, navnlig med henblik på at også dioxinlignende PCB bliver omfattet af de værdier, der fastsættes, og de tages atter op til revision inden den 31. december 2006 med henblik på en markant nedsættelse af grænseværdierne.

(7) Fersk fisk, der leveres direkte og anvendes uden mellemliggende forarbejdning til fremstilling af foder til pelsdyr, er undtaget fra grænseværdien, og der gælder en grænseværdi på 4,0 ng WHO-PCDD/F-TEQ/kg produkt for fersk fisk, der anvendes til direkte fodring af selskabsdyr, dyr fra zoologiske haver og cirkusdyr. Produkterne, forarbejdede animalske proteiner fremstillet af disse dyr (pelsdyr, selskabsdyr, dyr fra zoologiske haver og cirkusdyr) må ikke komme ind i fødevarekæden, og det er forbudt at anvende disse som foder til husdyr, der holdes, opfedes eller opdrættes med henblik på produktion af fødevarer."